[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.11.2005

COM(2005) 555 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Βοσνία-Ερζεγοβίνη

(υποβληθείσα από την Επιτροπή) {SEC(2005) 1422}

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 επανέλαβε ότι είναι αποφασισμένο να στηρίξει πλήρως και με αποτελεσματικότητα την ευρωπαϊκή προοπτική των χωρών των Δυτικών Βαλκανίων. Ενέκρινε τα συμπεράσματα του Συμβουλίου της 16ης Ιουνίου 2003 για τις χώρες των Δυτικών Βαλκανίων συμπεριλαμβανομένου του παραρτήματος "Το Θεματολόγιο της Θεσσαλονίκης για τα Δυτικά Βαλκάνια: πορεία προς την ευρωπαϊκή ολοκλήρωση", το οποίο καθιερώνει τις ευρωπαϊκές εταιρικές σχέσεις ως μέσο υλοποίησης της ευρωπαϊκής προοπτικής των χωρών των Δυτικών Βαλκανίων.

Στις αρχές του 2004, η Επιτροπή υπέβαλε την πρώτη ευρωπαϊκή εταιρική σχέση της με τη Βοσνία-Ερζεγοβίνη, η οποία εγκρίθηκε από το Συμβούλιο στις 14 Ιουνίου 2004. Η Επιτροπή θεωρεί ότι είναι σκόπιμο να αναπροσαρμόσει αυτήν την πρώτη εταιρική σχέση βάσει των συμπερασμάτων της που παρατίθενται στην έκθεση προόδου του 2005 για τη Βοσνία-Ερζεγοβίνη.

Η ανανεωμένη αυτή ευρωπαϊκή εταιρική σχέση βασίζεται στις διατάξεις του κανονισμού (ΕΚ) αριθ. 533/2004 του Συμβουλίου της 22ας Μαρτίου 2004. Παραθέτει τις βραχυπρόθεσμες και μεσοπρόθεσμες προτεραιότητες σχετικά με την προετοιμασία της χώρας για τη μελλοντική ένταξή της στην Ευρωπαϊκή Ένωση. Αναμένεται ότι η χώρα θα ανταποκριθεί στην ευρωπαϊκή εταιρική σχέση ετοιμάζοντας σχέδιο συνοδευόμενο από χρονοδιάγραμμα και ειδικά μέτρα σχετικά με τον τρόπο με τον οποίο προτίθεται να ανταποκριθεί στις προτεραιότητες της ευρωπαϊκής εταιρικής σχέσης. Η Επιτροπή θα παρακολουθεί τακτικά την πρόοδο όσον αφορά την εφαρμογή των προτεραιοτήτων μέσω των εκθέσεων προόδου και των δομών που έχουν δημιουργηθεί στο πλαίσιο της Διαδικασίας Σταθεροποίησης και Σύνδεσης.

Οι προτεραιότητες της ευρωπαϊκής εταιρικής σχέσης πρέπει να αποτελούν τη βάση για τον προγραμματισμό της χρηματοδοτικής βοήθειας της Κοινότητας, η οποία θα εξακολουθήσει να παρέχεται δυνάμει των σχετικών χρηματοδοτικών μέσων και ιδίως δυνάμει του κανονισμού (ΕΚ) αριθ. 2666/2000 του Συμβουλίου, της 5ης Δεκεμβρίου 2000 (CARDS).

Η προτεινόμενη απόφαση του Συμβουλίου δεν έχει δημοσιονομικές επιπτώσεις. Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο σχέδιο απόφασης του Συμβουλίου.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Βοσνία-Ερζεγοβίνη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 533/2004 του Συμβουλίου για τη σύναψη ευρωπαϊκών εταιρικών σχέσεων στο πλαίσιο της Διαδικασίας Σταθεροποίησης και Σύνδεσης και ιδίως το άρθρο 2[1],

την πρόταση της Επιτροπής,

Εκτιμώντας τα ακόλουθα:

(1) Το Ευρωπαϊκό Συμβούλιο ενέκρινε τη θέσπιση των ευρωπαϊκών εταιρικών σχέσεων ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

(2) Ο κανονισμός (ΕΚ) αριθ. 533/2004 ορίζει ότι το Συμβούλιο αποφασίζει για τις αρχές, τις προτεραιότητες και τις προϋποθέσεις που πρέπει να περιέχουν οι ευρωπαϊκές εταιρικές σχέσεις, καθώς και κάθε τυχόν μεταγενέστερη προσαρμογή.

(3) Το Συμβούλιο ενέκρινε στις 14 Ιουνίου 2004 μια πρώτη ευρωπαϊκή εταιρική σχέση με τη Βοσνία-Ερζεγοβίνη. Αυτή η εταιρική σχέση είναι σκόπιμο να αναπροσαρμοστεί, ώστε να προσδιοριστούν οι ανανεωμένες προτεραιότητες για περαιτέρω εργασία, βάσει των συμπερασμάτων της έκθεσης προόδου του 2005 σχετικά με την προετοιμασία της Βοσνίας-Ερζεγοβίνης για τη μελλοντική ένταξή της στην Ευρωπαϊκή Ένωση.

(4) Ο κανονισμός (ΕΚ) αριθ. 533/2004 αναφέρει ότι η παρακολούθηση της υλοποίησης των ευρωπαϊκών εταιρικών σχέσεων διασφαλίζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης.

(5) Για την προετοιμασία για τη μελλοντική ένταξή της στην Ευρωπαϊκή Ένωση, αναμένεται ότι η Βοσνία-Ερζεγοβίνη θα εκπονήσει ένα πρόγραμμα που θα περιέχει χρονοδιάγραμμα και ειδικά μέτρα σχετικά με την υλοποίηση των προτεραιοτήτων της ευρωπαϊκής εταιρικής σχέσης,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 1 του κανονισμού (EΚ) αριθ. 533/2004, οι αρχές, οι προτεραιότητες και οι προϋποθέσεις της ευρωπαϊκής εταιρικής σχέσης με τη Βοσνία-Ερζεγοβίνη καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της ευρωπαϊκής εταιρικής σχέσης εξετάζεται μέσω του πλαισίου των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης, ιδίως, των ετήσιων εκθέσεων προόδου που υποβάλλει η Επιτροπή.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

BΟΣΝΙΑ – ΕΡΖΕΓΟΒΙΝΗ: ΕΥΡΩΠΑΙΚΗ ΕΤΑΙΡΙΚΗ ΣΧΕΣΗ 2005

1. ΕΙΣΑΓΩΓΗ

Το Ευρωπαϊκό Συμβούλιο ενέκρινε τη θέσπιση των ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

Η πρώτη ευρωπαϊκή εταιρική σχέση με τη Βοσνία-Ερζεγοβίνη εγκρίθηκε από το Συμβούλιο στις 14 Ιουνίου 2004. Είναι σκόπιμο να αναπροσαρμοστεί η πρώτη αυτή εταιρική σχέση με βάση τα συμπεράσματα της έκθεσης προόδου της Επιτροπής του 2005 για τη Βοσνία-Ερζεγοβίνη. Η δεύτερη ευρωπαϊκή εταιρική σχέση καθορίζει νέες προτεραιότητες για δράση. Οι νέες προτεραιότητες είναι προσαρμοσμένες στις ειδικές ανάγκες της Βοσνίας-Ερζεγοβίνης και στο στάδιο προπαρασκευής της χώρας, και θα αναπροσαρμόζονται ανάλογα με τις ανάγκες. Επίσης, η ευρωπαϊκή εταιρική σχέση παρέχει γενικές κατευθύνσεις για τη χρηματοδοτική βοήθεια στη Βοσνία-Ερζεγοβίνη.

Αναμένεται ότι η Βοσνία-Ερζεγοβίνη θα εκπονήσει ένα πρόγραμμα που θα περιέχει χρονοδιάγραμμα και ειδικά μέτρα σχετικά με την υλοποίηση των προτεραιοτήτων της ευρωπαϊκής εταιρικής σχέσης.

2. ΑΡΧΕΣ

Η Διαδικασία Σταθεροποίησης και Σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων προς τη μελλοντική τους προσχώρηση.

Οι κύριες προτεραιότητες που προσδιορίζονται για τη Βοσνία-Ερζεγοβίνη αφορούν την ικανότητά της να ανταποκριθεί στα κριτήρια που καθόρισε το Ευρωπαϊκό Συμβούλιο της Κοπεγχάγης το 1993 καθώς και στις προϋποθέσεις που καθορίζονται στο πλαίσιο της Διαδικασίας Σταθεροποίησης και Σύνδεσης, κυρίως εκείνες που καθορίζονται από το Συμβούλιο, στα συμπεράσματά του της 29ης Απριλίου 1997 και 21ης-22ας Ιουνίου 1999, από το περιεχόμενο της τελικής διακήρυξης της διάσκεψης κορυφής του Ζάγκρεμπ της 24ης Noεμβρίου 2000 και από το Θεματολόγιο της Θεσσαλονίκης.

3. ΠΡΟΤΕΡΑΙΟΤΗΤΕΣ

Οι προτεραιότητες που απαριθμούνται σ’αυτή την ευρωπαϊκή εταιρική σχέση έχουν επιλεγεί με βάση το σκεπτικό ότι είναι ρεαλιστικό να προσδοκάται ότι η Βοσνία-Ερζεγοβίνη μπορεί να τις εκπληρώσει ή να τις προωθήσει ουσιαστικά κατά τα επόμενα έτη. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να εκπληρωθούν εντός τριών ή τεσσάρων ετών. Οι προτεραιότητες αφορούν αφενός τη νομοθεσία και αφετέρου την εφαρμογή της.

Λαμβανομένων υπόψη των σημαντικών δαπανών που συνεπάγεται η εκπλήρωση όλων των απαιτήσεων της ΕΕ, καθώς και της πολυπλοκότητας αυτών των απαιτήσεων σε ορισμένους τομείς, η εταιρική αυτή σχέση δεν περιλαμβάνει όλες τις σημαντικές ενέργειες σ’αυτό το στάδιο. Οι μελλοντικές εταιρικές σχέσεις θα περιλαμβάνουν και άλλες προτεραιότητες με βάση την πρόοδο που θα έχει σημειώσει η χώρα.

Μεταξύ των βραχυπρόθεσμων προτεραιοτήτων καθορίστηκαν και συγκεντρώθηκαν οι βασικές προτεραιότητες στην αρχή του μέρους 3.1. Η σειρά αυτών των βασικών προτεραιοτήτων δεν υποδηλώνει κατάταξη ανάλογα με τη σημασία τους.

3.1. Βραχυπρόθεσμες προτεραιότητες

Βασικές προτεραιότητες

- Πλήρης συνεργασία με το Διεθνές Ποινικό Δικαστήριο για την Πρώην Γιουγκοσλαβία (ICTY) για τη σύλληψη όλων των κατηγορουμένων που διαφεύγουν.

- Πλήρης εφαρμογή της συμφωνίας του Οκτωβρίου 2005 για την αναδιάρθρωση της αστυνομίας. Σε αυτό το πλαίσιο, ίδρυση της διεύθυνσης για την υλοποίηση της αναδιάρθρωσης της αστυνομίας μέχρι τον Δεκέμβριο 2005 και έγκριση προγράμματος δράσης για την εφαρμογή μεταρρύθμισης σύμφωνα με τις αρχές που περιγράφονται από την Ευρωπαϊκή Επιτροπή εντός του χρονοδιαγράμματος που καθορίζει η συμφωνία.

- Θέσπιση του συνόλου της αναγκαίας νομοθεσίας για τις ραδιοτηλεοπτικές μεταδόσεις σε επίπεδο κράτους και οντοτήτων και έναρξη της εφαρμογής της.

- Εξασφάλιση της κατάλληλης χρηματοδότησης και του απαραίτητου εξοπλισμού, ιδίως από πλευράς εγκαταστάσεων και προσωπικού, των υπουργείων και των θεσμικών οργάνων.

- Έγκριση και έναρξη εφαρμογής εμπεριστατωμένου προγράμματος δράσης για τη μεταρρύθμιση της δημόσιας διοίκησης, λαμβανομένων υπόψη των αποτελεσμάτων των λειτουργικών και τομεακών αναμορφώσεων της δημόσιας διοίκησης.

- Εξασφάλιση της ύπαρξης μιας πραγματικής εσωτερικής αγοράς στη Βοσνία-Ερζεγοβίνη.

Πολιτικές απαιτήσεις

ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ

Διακυβέρνηση

- Λήψη μέτρων για την παροχή στο κοινοβούλιο της Βοσνίας-Ερζεγοβίνης ικανοποιητικών τεχνικών πόρων και προσωπικού.

- Περαιτέρω βελτίωση και ενίσχυση του συντονισμού κράτους-οντοτήτων με την καθιέρωση τακτικών και θεσμοθετημένων μηχανισμών για το συντονισμό μεταξύ του κράτους και των οντοτήτων.

- Εξασφάλιση της κατάλληλης συνέχειας όσον αφορά τις εκθέσεις που εκδίδουν οι ανώτατοι ελεγκτικοί οργανισμοί της Βοσνίας-Ερζεγοβίνης και λήψη των κατάλληλων μέτρων κατά των υπευθύνων για παρατυπίες.

Εκλογές

- Ανάληψη της πλήρους οργανωτικής και οικονομικής ευθύνης για τις κοινοβουλευτικές και προεδρικές εκλογές του 2006.

- Τροποποίηση της εκλογικής νομοθεσίας σχετικά με τα μέλη της προεδρίας της Βοσνίας-Ερζεγοβίνης και τους εκπροσώπους της Βουλής των λαών, ώστε να εξασφαλιστεί πλήρης συμμόρφωση με την ευρωπαϊκή σύμβαση για τα δικαιώματα του ανθρώπου και τις μεταενταξιακές δεσμεύσεις του Συμβουλίου της Ευρώπης.

- Εξασφάλιση του απαραίτητου προσωπικού για το τμήμα λογιστικού ελέγχου της εκλογικής επιτροπής.

Δημόσια διοίκηση

- Παροχή στην υπηρεσία του συντονιστή δημόσιας διοίκησης των αναγκαίων ανθρώπινων και υλικών πόρων για την εκτέλεση των εργασιών του.

- Λήψη μέτρων για την εξασφάλιση της ορθής λειτουργίας των φορέων δημόσιων διοίκησης, ανάπτυξη και εφαρμογή αποτελεσματικών διαδικασιών πρόσληψης προσωπικού· εξασφάλιση γρήγορου διορισμού δημόσιων υπαλλήλων, ειδικότερα σε επίπεδο κράτους, μετά από επιτυχή διαδικασία για την πρόσληψη σε δημόσιες υπηρεσίες.

- Εφαρμογή του προγράμματος κατάρτισης για τη δημόσια διοίκηση που εγκρίθηκε το Μάιο 2005.

- Υιοθέτηση της νέας νομοθεσίας για τον κρατικό Διαμεσολαβητή και εξασφάλιση της συγχώνευσης των καθηκόντων των διαμεσολαβητών σε επίπεδο κράτους και οντοτήτων.

Δικαστικό σύστημα

- Εξασφάλιση πλήρους αρμοδιότητας του Ανώτατου Δικαστηρίου, των εισαγγελικών αρχών και του Ανώτατου Δικαστικού και Εισαγγελικού Συμβουλίου για χρηματοοικονομικά και διοικητικά θέματα και για θέματα προσωπικού. εξασφάλιση της ορθής λειτουργίας τους.

- Επίτευξη προόδου όσον αφορά τη διαχείριση του όγκου των υποθέσεων που εκκρεμούν ενώπιον των δικαστηρίων.

- Ανάπτυξη αποτελεσματικού συστήματος για την αντιμετώπιση της εγκληματικότητας των νέων.

Πολιτική για την καταπολέμηση της διαφθοράς

- Εκπόνηση λεπτομερούς προγράμματος δράσης για την καταπολέμηση της διαφθοράς στο πλαίσιο της εθνικής στρατηγικής για την καταπολέμηση της διαφθοράς.

- Εναρμόνιση της νομοθεσίας για την καταπολέμηση της διαφθοράς εντός της Βοσνίας-Ερζεγοβίνης.

- Εξασφάλιση αποτελεσματικής εφαρμογής του νόμου σχετικά με τις συγκρούσεις συμφερόντων.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

- Κατάργηση των αναφορών στη θανατική ποινή στο σύνταγμα της Δημοκρατίας των Σερβοβοσνίων (Republika Srpska).

- Εφαρμογή των διεθνών συμβάσεων που έχουν κυρωθεί από τη Βοσνία-Ερζεγοβίνη, συμπεριλαμβανομένης της υποχρέωσης υποβολής εκθέσεων.

- Διασφάλιση της εξέτασης όλων των εκκρεμών υποθέσεων ανθρωπίνων δικαιωμάτων από την επιτροπή ανθρωπίνων δικαιωμάτων του συνταγματικού δικαστηρίου.

- Περαιτέρω βελτίωση του νομικού πλαισίου για τις μειονότητες, ώστε να ανταποκρίνεται πλήρως στις προϋποθέσεις που θέτει η σύμβαση-πλαίσιο του Συμβουλίου της Ευρώπης για την προστασία των εθνικών μειονοτήτων και διασφάλιση της εφαρμογής του σε ολόκληρη τη Βοσνία-Ερζεγοβίνη.

- Ίδρυση του Συμβουλίου Εθνικών Μειονοτήτων και των αντίστοιχων οργανισμών σε επίπεδο οντοτήτων.

- Ανάπτυξη και έναρξη εφαρμογής των τομεακών προγραμμάτων δράσης της εθνικής στρατηγικής για τους Ρομ ως τμήματος μιας εμπεριστατωμένης στρατηγικής για την ανακούφιση από τη φτώχεια.

ΠΕΡΙΦΕΡΕΙΑΚΗ ΣΥΝΕΡΓΑΣΙΑ ΚΑΙ ΔΙΕΘΝΕΙΣ ΥΠΟΧΡΕΩΣΕΙΣ

- Συνέχιση της βελτίωσης της περιφερειακής συνεργασίας και εξασφάλιση σχέσεων καλής γειτονίας.

- Ουσιώδης βελτίωση της εφαρμογής των διμερών συμφωνιών ελευθέρων συναλλαγών.

- Σύναψη και εφαρμογή συμφωνιών με γειτονικές χώρες, ιδίως όσον αφορά τη διασυνοριακή συνεργασία, την καταπολέμηση του οργανωμένου εγκλήματος, την παράνομη διακίνηση και το λαθρεμπόριο, τη δικαστική συνεργασία, τη διαχείριση των συνόρων, την επανεισδοχή, το περιβάλλον, τις μεταφορές και την ενέργεια.

- Εξασφάλιση της δέουσας χρηματοδότησης και της πλήρους λειτουργίας του ταμείου επιστροφής προσφύγων. Ολοκλήρωση της διαδικασίας επιστροφής επαναπατριζόμενων/προσφύγων και επίτευξη σημαντικής προόδου όσον αφορά την οικονομική και κοινωνική ένταξή τους.

- Αντιμετώπιση όλων των εκκρεμών μεταενταξιακών απαιτήσεων του Συμβουλίου της Ευρώπης, ειδικότερα στους τομείς της παιδείας και των εκλογών.

Οικονομικές προϋποθέσεις

- Εφαρμογή πολιτικών που συμβάλλουν σε ένα σταθερό μακροοικονομικό περιβάλλον και προσεκτική αντιμετώπιση της αύξησης του δανεισμού στο πλαίσιο της θέσπισης φορέα νομισματικού ελέγχου.

- Εφαρμογή του νόμου-πλαισίου του κράτους και των νόμων των οντοτήτων σχετικά με την καταχώρηση επιχειρήσεων.

- Υποστήριξη των εργασιών της ομάδας εργασίας για τη φορολογική βιωσιμότητα με γενικό στόχο τη μείωση των πραγματικών δημόσιων δαπανών.

- Ολοκλήρωση της διευθέτησης των εγχώριων απαιτήσεων και θέσπιση νόμου σε εθνικό επίπεδο για το εσωτερικό χρέος, ώστε να καθοριστεί ο τρόπος πληρωμής στο πλαίσιο όλων των εγχώριων απαιτήσεων.

- Θέσπιση του νόμου σχετικά με το εθνικό φορολογικό συμβούλιο και καθιέρωση διαδικασιών για την αποτελεσματική λειτουργία του.

- Μεταρρύθμιση και μείωση της ακαμψίας του συστήματος καθορισμού των μισθών, ειδικότερα στο δημόσιο τομέα.

- Κατάρτιση και εφαρμογή προσχεδίου για τη θεσμοποίηση της μονάδας προγραμματισμού οικονομικής πολιτικής.

- Επίτευξη ουσιαστικής προόδου σχετικά με τη διαχείριση των επιχειρήσεων, με την επιτάχυνση μεταξύ άλλων της διαδικασίας ιδιωτικοποιήσεων και την αναδιάρθρωση των ιδιωτικών επενδυτικών κεφαλαίων (PIF).

- Θέσπιση και έναρξη εφαρμογής του νόμου για την αναδιάρθρωση του χρηματοπιστωτικού τομέα.

- Εξασφάλιση της ορθής λειτουργίας των εμπορικών δικαστηρίων και ανάπτυξη της λειτουργίας των δικαστηρίων όσον αφορά τη διαχείριση και την επεξεργασία των διαδικασιών πτώχευσης.

Ευρωπαϊκά πρότυπα

ΕΣΩΤΕΡΙΚΗ ΑΓΟΡΑ

Ελεύθερη κυκλοφορία των εμπορευμάτων

- Εφαρμογή της ισχύουσας νομοθεσίας στους τομείς των προτύπων, της πιστοποίησης, της μετρολογίας, της διαπίστευσης και της διαπίστωσης της συμμόρφωσης· σύσταση των οργάνων που προβλέπονται από αυτήν τη νομοθεσία και εξοπλισμός/στελέχωση αυτών, ώστε να είναι σε θέση να υλοποιήσουν τους στόχους τους. Συνέχιση των προσπαθειών για εναρμόνιση των κανόνων και των κανονισμών σε αυτούς τους τομείς με το κεκτημένο, ειδικότερα δημιουργία συνθηκών που ευνοούν το εμπόριο.

- Δημιουργία ενός εσωτερικού μηχανισμού διαβουλεύσεων και ανακοίνωσης νέων τεχνικών κανονισμών πριν από τη θέσπισή τους σχετικά με μέτρα που ασκούν επίδραση στο εμπόριο.

- Εξασφάλιση συνεχούς προόδου όσον αφορά την υιοθέτηση ευρωπαϊκών προτύπων.

- Δημιουργία της υπηρεσίας για την επιτήρηση της αγοράς και εξασφάλιση της ικανότητάς της να εκπληρώσει τους στόχους της. Συνέχιση λήψης μέτρων για την καθιέρωση μηχανισμού επιτήρησης της αγοράς που να ανταποκρίνεται στις απαιτήσεις του κεκτημένου για την ελεύθερη κυκλοφορία των εμπορευμάτων.

Κυκλοφορία των προσώπων, των υπηρεσιών και δικαίωμα εγκατάστασης

- Δημιουργία του οργανισμού ασφάλισης της Βοσνίας-Ερζεγοβίνης και εξασφάλιση της πλήρους λειτουργίας της.

- Άσκηση τραπεζικού ελέγχου σε κρατικό επίπεδο και εξασφάλιση αποτελεσματικής λειτουργίας της εποπτεύουσας αρχής.

Τελωνεία και φορολογία

- Περαιτέρω εναρμόνιση της τελωνειακής νομοθεσίας και των τελωνειακών καθεστώτων με το κεκτημένο.

- Εξασφάλιση της συμβατότητας του νομικού πλαισίου για τις ελεύθερες ζώνες με τους κανόνες της ΕΕ και διασφάλιση της επαρκούς επιτήρησης των ελεύθερων ζωνών.

- Λήψη όλων των απαραίτητων μέτρων για την ορθή εφαρμογή των κανόνων καταγωγής.

- Εφαρμογή των κανόνων για τη δασμολογητέα αξία σύμφωνα με τα διεθνή πρότυπα και τις πρακτικές.

- Αύξηση της διοικητικής ικανότητας στον τομέα εφαρμογής της τελωνειακής νομοθεσίας και καταπολέμησης της διαφθοράς, του διασυνοριακού εγκλήματος και της φοροδιαφυγής.

- Εξασφάλιση της ορθής λειτουργίας της Αρχής Έμμεσης Φορολογίας.

- Πλήρης εφαρμογή και επιβολή της νομοθεσίας για το ΦΠΑ, και περαιτέρω εναρμόνιση της φορολογικής νομοθεσίας με το κεκτημένο.

- Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

Ανταγωνισμός

- Ενίσχυση της ικανότητας του συμβουλίου ανταγωνισμού, ώστε αυτό να είναι σε θέση να επιτύχει πλήρως τους στόχους του όσον αφορά στην επιβολή των σχετικών κανόνων και την προώθηση της πολιτικής ανταγωνισμού.

- Θέσπιση της απαραίτητης νομοθεσίας για τον ανταγωνισμό και τις κρατικές ενισχύσεις, και εναρμόνιση της ήδη υπάρχουσας νομοθεσίας με τους κανόνες της ΕΕ για τον ανταγωνισμό και τις κρατικές ενισχύσεις.

Δημόσιες συμβάσεις

- Εξασφάλιση της δέουσας εφαρμογής της νομοθεσίας για τις δημόσιες συμβάσεις, συμπεριλαμβανομένης της δημιουργίας, της στελέχωσης και της χρηματοδότησης από τον προϋπολογισμό του οργανισμού δημοσίων συμβάσεων και του φορέα αναθεώρησης δημοσίων συμβάσεων.

Νόμος περί διανοητικής ιδιοκτησίας'

- Εφαρμογή και επιβολή του τρέχοντος νομικού πλαισίου, ειδικότερα με την εξασφάλιση της ορθής λειτουργίας του ινστιτούτου πνευματικής ιδιοκτησίας.

Στατιστικές

- Υιοθέτηση και έναρξη εφαρμογής της συμφωνίας για τη βελτίωση των εργασιών μιας κεντρικής στατιστικής υπηρεσίας στη Βοσνία-Ερζεγοβίνη, που έχουν υπογράψει οι οντότητες που συμμετέχουν στο στατιστικό σύστημα.

ΤΟΜΕΑΚΕΣ ΠΟΛΙΤΙΚΕΣ

Βιομηχανία και ΜΜΕ

- Υιοθέτηση χωρίς περαιτέρω καθυστέρηση της προτεινόμενης σήμερα στρατηγικής σε επίπεδο κράτους για τις ΜΜΕ και ανάληψη των πλέον σημαντικών ενεργειών.

- Ανάπτυξη μιας υγιούς και εμπεριστατωμένης βιομηχανικής πολιτικής.

Γεωργία και αλιεία

- Ανάπτυξη μιας εμπεριστατωμένης γεωργικής στρατηγικής σε κρατικό επίπεδο που να βασίζεται στις συστάσεις για την αναθεώρηση της λειτουργίας της που διατυπώθηκαν τον Νοέμβριο 2004 και εξασφάλιση νομικού πλαισίου για την εφαρμογή της.

- Συνέχιση της εναρμόνισης της νομοθεσίας με το κεκτημένο της ΕΕ στον κτηνιατρικό και φυτοϋγειονομικό τομέα.

- Δημιουργία κρατικού οργανισμού για την ασφάλεια τροφίμων και εξασφάλιση της λειτουργικότητάς του. Εξασφάλιση της λειτουργικότητας του οργανισμού φυτοϋγειονομικής προστασίας.

- Ενίσχυση των εργαστηρίων και της ικανότητας για τη διενέργεια ελέγχων στον κτηνιατρικό και φυτοϋγειονομικό τομέα, δημιουργία εργαστηρίου αναφοράς και ανάπτυξη διαδικασιών δειγματοληψίας σύμφωνα με τις απαιτήσεις της ΕΕ.

- Ολοκλήρωση της ταυτοποίησης των ζώων και της καταγραφής των βοοειδών σύμφωνα με τους κανόνες της ΕΕ.

- Ενίσχυση της συλλογής και επεξεργασίας των γεωργικών στατιστικών σύμφωνα με τους κανόνες και τη μεθοδολογία της ΕΕ.

Περιβάλλον

- Θέσπιση εθνικής νομοθεσίας για το περιβάλλον με στόχο τη δημιουργία του πλαισίου για εναρμόνιση της προστασίας του περιβάλλοντος σε εθνικό επίπεδο.

- Καθιέρωση και εξασφάλιση της ορθής λειτουργίας της εθνικής υπηρεσίας περιβάλλοντος.

Ενέργεια

- Έναρξη της εφαρμογής των υποχρεώσεων που αναλαμβάνονται στο πλαίσιο της κοινοτικής συμφωνίας για την αγορά ενέργειας.

- Ανάπτυξη και θέσπιση εμπεριστατωμένης ενεργειακής στρατηγικής· συνέχιση των μεταρρυθμίσεων και της ελευθέρωσης του τομέα της ενέργειας.

- Εξασφάλιση της πλήρους λειτουργίας του ανεξάρτητου φορέα εκμετάλλευσης του συστήματος και της εταιρείας διανομής, ως μεμονωμένων επιχειρήσεων σε επίπεδο κράτους.

Πολιτική μεταφορών

- Εφαρμογή της εθνικής νομοθεσίας στον σιδηροδρομικό τομέα.

- Συνέχιση της εναρμόνισης της νομοθεσίας για τις αεροπορικές μεταφορές με το κεκτημένο ενόψει της δημιουργίας του Κοινού Ευρωπαϊκού Αεροπορικού Χώρου (ΚΕΑΧ).

Κοινωνία της πληροφορίας και μέσα ενημέρωσης

- Θέσπιση του νόμου σχετικά με την υπηρεσία για την κοινωνία της πληροφορίας και δημιουργία αυτής της υπηρεσίας.

- Περαιτέρω ελευθέρωση των αγορών τηλεπικοινωνιών και εξασφάλιση της αποτελεσματικής εφαρμογής της υπάρχουσας νομοθεσίας από την κανονιστική αρχή για την ενθάρρυνση του ανταγωνισμού.

- Περαιτέρω ενίσχυση του ρόλου και της διοικητικής ικανότητας της κανονιστικής αρχής.

Δημοσιονομικός έλεγχος

- Ανάπτυξη στρατηγικής για τον εσωτερικό δημοσιονομικό έλεγχο.

ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ

Θεωρήσεις διαβατηρίων, συνοριακός έλεγχος, άσυλο και μετανάστευση

- Παροχή του κατάλληλου προσωπικού στις υπηρεσίες ασύλου και μετανάστευσης στο Υπουργείο Ασφάλειας.

- Εφαρμογή του νόμου του 2003 σχετικά με την κυκλοφορία και την παραμονή αλλοδαπών. Τήρηση του όρου ότι κάθε τροποποίηση αυτού του νόμου θα συμφωνεί με το κεκτημένο και τους διεθνείς κανόνες και ότι θα παρέχει προστιθέμενη αξία στους ισχύοντες κανονισμούς.

- Περαιτέρω μείωση του αριθμού των θεωρήσεων διαβατηρίων που πραγματοποιούνται στα σύνορα.

- Εφαρμογή όλων των διεθνών και περιφερειακών υποχρεώσεων στον τομέα διαχείρισης των συνόρων.

Νομιμοποίηση προσόδων από παράνομες δραστηριότητες

- Πλήρης στελέχωση της Μονάδας χρηματοοικονομικών πληροφοριών.

- Περαιτέρω ενίσχυση της συνεργασίας μεταξύ του FIU και του τμήματος διερεύνησης εγκλημάτων της Κρατικής Υπηρεσίας Ερευνών και Προστασίας.

- Εξασφάλιση της επαρκούς εφαρμογής και επιβολής της νομοθεσίας για την καταπολέμηση της νομιμοποίησης προσόδων από παράνομες δραστηριότητες και περαιτέρω βελτίωση αυτής της νομοθεσίας.

- Προσχώρηση στις σχετικές διεθνείς συμβάσεις.

Ναρκωτικά

- Ανάπτυξη πολιτικής για τα ναρκωτικά σε επίπεδο κράτους σύμφωνα με τους κανόνες της ΕΕ.

- Θέσπιση του νόμου σχετικά με την πρόληψη της χρήσης ναρκωτικών και πρόδρομων ουσιών.

Αστυνομία

- Περαιτέρω ενίσχυση της Κρατικής Υπηρεσίας Ερευνών και Προστασίας, ειδικότερα με την ολοκλήρωση της πρόσληψης του συνόλου του προσωπικού της.

Καταπολέμηση του οργανωμένου εγκλήματος και της τρομοκρατίας

- Εξασφάλιση της ορθής εφαρμογής του εθνικού προγράμματος δράσης για την καταπολέμηση της εμπορίας ανθρώπων.

- Λήψη πρόσθετων μέτρων για την προστασία των θυμάτων της εμπορίας ανθρώπων και για την επαρκή εφαρμογή της νομοθεσίας για την προστασία μαρτύρων.

- Ενίσχυση της ικανότητας της Κρατικής Υπηρεσίας Ερευνών και Προστασίας στον τομέα της καταπολέμησης της τρομοκρατίας· ενίσχυση της διεθνούς συνεργασίας σε αυτόν τον τομέα, που περιλαμβάνει την ορθή εφαρμογή διεθνών συμβάσεων.

- Θέσπιση του νόμου σχετικά με την προστασία των προσωπικών δεδομένων και δημιουργία φορέα προστασίας των δεδομένων.

3.2. Μεσοπρόθεσμες προτεραιότητες

Πολιτικές απαιτήσεις

Διακυβέρνηση

- Εξασφάλιση συνεχούς προόδου όσον αφορά τη ανάληψη πλήρους εθνικής ευθύνης για τη διαμόρφωση πολιτικών και τη λήψη αποφάσεων.

Δημόσια διοίκηση

- Εφαρμογή του εμπεριστατωμένου προγράμματος δράσης για τη μεταρρύθμιση της δημόσιας διοίκησης.

- Δημιουργία ικανότητας κατάρτισης για τους δημόσιους υπαλλήλους στη Βοσνία-Ερζεγοβίνη και συνέχιση της βελτίωσης των ικανοτήτων χάραξης πολιτικής και συντονισμού.

- Αύξηση της ικανότητας για προοδευτική νομική εναρμόνιση με το κεκτημένο και διεύρυνση του ρόλου της Βοσνίας-Ερζεγοβίνης στον προγραμματισμό και την εφαρμογή βοήθειας, με στόχο την προετοιμασία για την αποκέντρωση της κοινοτικής βοήθειας.

Μεταρρύθμιση της αστυνομίας

- Εφαρμογή του προγράμματος δράσης για την αναδιάρθρωση της αστυνομίας.

Δικαστικό σύστημα

- Εξασφάλιση επαρκούς κατάρτισης των δικαστών, ειδικότερα όσον αφορά τη νομοθεσία για τα ανθρώπινα δικαιώματα και θέματα σχετικά με την εφαρμογή μελλοντικής Συμφωνίας Σταθεροποίησης και Σύνδεσης.

- Εξασφάλιση του απαραίτητου τεχνικού εξοπλισμού και των χρηματοοικονομικών μέσων που χρειάζονται τα δικαστήρια στο σύνολό τους, ώστε να αποδίδουν δικαιοσύνη αποτελεσματικά και κατά τον δέοντα τρόπο.

Πολιτική για την καταπολέμηση της διαφθοράς

- Εφαρμογή του προγράμματος δράσης για την καταπολέμηση της διαφθοράς καθώς και των συστάσεων της GRECO.

- Εξασφάλιση της ορθής εφαρμογής των διεθνών συμβάσεων σχετικά με τη διαφθορά και της πραγματικής μείωσης της διαφθοράς.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

- Εξασφάλιση της πλήρους συμβατότητας της εθνικής νομοθεσίας με την ευρωπαϊκή σύμβαση για τα δικαιώματα του ανθρώπου.

- Εξασφάλιση της προστασίας των μειονοτήτων σύμφωνα με τους κανόνες της ΕΕ και τους διεθνείς κανόνες.

- Εφαρμογή της εθνικής στρατηγικής για τους Ρομ και των σχετικών τομεακών προγραμμάτων δράσης.

Οικονομικές απαιτήσεις

- Εξασφάλιση της συνέχειας της μακροοικονομικής σταθερότητας και επιδίωξη της ενίσχυσης της βιωσιμότητας των εξωτερικών λογαριασμών.

- Περαιτέρω προσπάθεια για τη μείωση των δημόσιων δαπανών ως ποσοστού του ΑΕΠ.

- Συνέχιση της βελτίωσης του επιχειρησιακού κλίματος και της εταιρικής διακυβέρνησης και επιδίωξη της αναδιάρθρωσης του εταιρικού τομέα, συμπεριλαμβανομένων των επιχειρήσεων κοινής ωφελείας.

- Συνέχιση της ενίσχυσης του συντονισμού των φορολογικών και οικονομικών πολιτικών.

- Εξασφάλιση της επαρκούς λειτουργίας της μονάδας προγραμματισμού οικονομικής πολιτικής της υπηρεσίας έμμεσης φορολογίας.

- Παραγωγή εμπεριστατωμένων ενοποιημένων δημόσιων λογαριασμών.

- Ενίσχυση των διαδικασιών για την προετοιμασία και την εκτέλεση του προϋπολογισμού και τη λογοδοσία.

- Εφαρμογή πολιτικών που αποσκοπούν στη μείωση της ανεργίας, ειδικότερα της μακροχρόνιας ανεργίας.

- Βελτίωση του συντονισμού των οργανισμών απασχόλησης σε ολόκληρη τη χώρα και προσπάθειες για μείωση του κατακερματισμού της αγοράς εργασίας.

- Αντιμετώπιση του προβλήματος κατακερματισμού του εκπαιδευτικού συστήματος και επικάλυψης των λειτουργιών μεταξύ των διαφορετικών επιπέδων οργάνωσης. Ενίσχυση της χάραξης πολιτικής και του στρατηγικού προγραμματισμού με στόχο τη βελτίωση της ποιότητας της εκπαίδευσης.

- Συνέχιση των απαραίτητων μεταρρυθμίσεων για την επίτευξη συμμόρφωσης προς τους κανόνες και τις υποχρεώσεις του ΠΟΕ, ώστε να επιταχυνθεί η διαδικασία προσχώρησης στον ΠΟΕ.

Ευρωπαϊκά πρότυπα

ΕΣΩΤΕΡΙΚΗ ΑΓΟΡΑ ΚΑΙ ΕΜΠΟΡΙΟ

Ελεύθερη κυκλοφορία των εμπορευμάτων

- Συνέχιση της εναρμόνισης της νομοθεσίας στους τομείς των προτύπων, της πιστοποίησης, της διαπίστευσης, της μετρολογίας και της διαπίστωσης της συμμόρφωσης με το κεκτημένο, και της μεταφοράς στο εθνικό δίκαιο των οδηγιών για τη νέα και σφαιρική προσέγγιση καθώς και των οδηγιών παλαιάς προσέγγισης.

Τελωνεία και φορολογία

- Εξασφάλιση της συνεχούς εναρμόνισης της τελωνειακής και φορολογικής νομοθεσίας με το κεκτημένο και περαιτέρω αύξηση της διοικητικής ικανότητας για εφαρμογή αυτής της νομοθεσίας και για καταπολέμηση της διαφθοράς, του διασυνοριακού εγκλήματος και της φοροδιαφυγής.

- Βελτίωση της διαφάνειας και της ανταλλαγής πληροφοριών με την ΕΕ, ώστε να διευκολυνθεί η επιβολή μέτρων που αποτρέπουν την φοροαποφυγή ή τη φοροδιαφυγή.

Ανταγωνισμός

- Εφαρμογή της νομοθεσίας για τις κρατικές ενισχύσεις.

- Υποβολή εμπεριστατωμένου καταλόγου κρατικών ενισχύσεων.

Δημόσιες συμβάσεις

- Εξασφάλιση της συμβατότητας του νομικού πλαισίου της Βοσνίας-Ερζεγοβίνης για τις δημόσιες συμβάσεις με το κεκτημένο και της ορθής εφαρμογής των διαδικασιών δημοσίων συμβάσεων.

Στατιστικές

- Ανάπτυξη αξιόπιστων οικονομικών στατιστικών και ενίσχυση της θεσμικής ικανότητας για την παραγωγή και τη δημοσίευση βασικών στατιστικών στοιχείων εναρμονισμένων με τα ευρωπαϊκά πρότυπα, ειδικότερα στους τομείς των εθνικών λογαριασμών, των στατιστικών εργασίας και των στατιστικών επιχειρήσεων.

ΤΟΜΕΑΚΕΣ ΠΟΛΙΤΙΚΕΣ

Βιομηχανία και ΜΜΕ

- Εφαρμογή της στρατηγικής για τις ΜΜΕ.

- Εξασφάλιση της εφαρμογής της βιομηχανικής πολιτικής.

- Έναρξη του σχεδιασμού και της εφαρμογής ολοκληρωμένης πολιτικής για την έρευνα.

Γεωργία και αλιεία

- Εφαρμογή της εμπεριστατωμένης γεωργικής στρατηγικής σε επίπεδο κράτους.

- Έναρξη δράσης για την εξακρίβωση της ταυτότητας των προβατοειδών και των αιγοειδών και την καταγραφή των μετακινήσεών τους.

- Εκπόνηση προγράμματος για την αναβάθμιση των εγκαταστάσεων μεταποίησης προϊόντων διατροφής, ώστε να πληρούν τα κριτήρια της ΕΕ.

- Έναρξη ενεργειών για την εξασφάλιση αποτελεσματικού ελέγχου της εγχώριας φυτικής παραγωγής, ειδικότερα όσον αφορά προϊόντα που πρέπει να ανταποκρίνονται σε συγκεκριμένες απαιτήσεις της ΕΕ.

Περιβάλλον

- Συνέχιση της ενίσχυσης της διοικητικής ικανότητας των οργανισμών που συμμετέχουν στην προστασία του περιβάλλοντος, ειδικότερα σε επίπεδο κράτους, και της εξασφάλισης της εφαρμογής της νομοθεσίας που έχει ήδη μεταφερθεί στο εθνικό δίκαιο.

- Εξασφάλιση της ύπαρξης λειτουργικού συστήματος παρακολούθησης των περιβαλλοντικών θεμάτων.

Πολιτική μεταφορών

- Συνέχιση της αναδιάρθρωσης και της ελευθέρωσης του τομέα των σιδηροδρόμων.

- Εξασφάλιση προοδευτικής εναρμόνισης της νομοθεσίας για τις μεταφορές με το κεκτημένο, ειδικότερα όσον αφορά τα τεχνικά πρότυπα και τα πρότυπα ασφάλειας, τα κοινωνικά πρότυπα και την ελευθέρωση της αγοράς.

- Εφαρμογή του μνημονίου συμφωνίας για το κύριο δίκτυο περιφερειακών μεταφορών της Νοτιοανατολικής Ευρώπης συμπεριλαμβανομένου του παρατηρητήριου μεταφορών (SEETO).

Ενέργεια

- Εφαρμογή των προγραμμάτων δράσης των οντοτήτων για την αναδιάρθρωση του τομέα της ενέργειας.

- Εδραίωση των κανονιστικών αρχών για την ενέργεια σε επίπεδο κράτους και οντοτήτων.

- Λήψη μέτρων για την επίτευξη συγκεκριμένης προόδου σε σχέση με τον τομέα του φυσικού αερίου, με την ανάπτυξη μεταξύ άλλων στρατηγικής για το φυσικό αέριο, με τη δημιουργία φορέα εκμετάλλευσης του συστήματος και κανονιστικής αρχής και με την ανάπτυξη της εσωτερικής αγοράς φυσικού αερίου.

Κοινωνία της πληροφορίας και μέσα ενημέρωσης

- Εφαρμογή της νομοθεσίας στον τομέα των ραδιοτηλεοπτικών μεταδόσεων και ολοκλήρωση της διαρθρωτικής μεταρρύθμισης του δημόσιου τομέα ραδιοτηλεοπτικών μεταδόσεων.

- Εναρμόνιση της νομοθεσίας με το κανονιστικό πλαίσιο της ΕΕ για τις ηλεκτρονικές επικοινωνίες και υπηρεσίες και εξασφάλιση της εφαρμογής του.

- Εναρμόνιση με την ευρωπαϊκή σύμβαση για την τηλεόραση χωρίς σύνορα και την οδηγία για την τηλεόραση χωρίς σύνορα.

Δημοσιονομικός έλεγχος

- Ανάπτυξη και εφαρμογή των αρχών της αποκεντρωμένης υποχρέωσης λογοδοσίας των διευθυντικών στελεχών και ανεξάρτητου εσωτερικού λογιστικού ελέγχου σύμφωνα με τους διεθνώς αποδεκτούς κανόνες και την καλύτερη πρακτική της ΕΕ.

- Ενίσχυση της επιχειρησιακής ικανότητας του ανώτατου φορέα λογιστικού ελέγχου και διασφάλιση της λειτουργικής και οικονομικής ανεξαρτησίας του.

- Ανάπτυξη διαδικασιών και διοικητικών ικανοτήτων, ώστε να εξασφαλιστεί η αποτελεσματική προστασία των οικονομικών συμφερόντων της ΕΕ.

ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ

Θεωρήσεις διαβατηρίων, συνοριακός έλεγχος, άσυλο και μετανάστευση

- Πλήρης εφαρμογή της ολοκληρωμένης στρατηγικής διαχείρισης των συνόρων και επίτευξη αποτελεσματικής διαχείρισης των συνόρων.

- Εφαρμογή πλήρους αυτονομίας όσον αφορά τη λειτουργία των κέντρων υποδοχής.

Νομιμοποίηση προσόδων από παράνομες δραστηριότητες

- Εξασφάλιση της συνεχούς βελτίωσης του αρχείου των περιπτώσεων επιβολής της νομοθεσίας για την καταπολέμηση της νομιμοποίησης προσόδων από παράνομες δραστηριότητες.

Ναρκωτικά

- Εξασφάλιση του κατάλληλου εξοπλισμού των οργάνων επιβολής του νόμου για την καταπολέμηση της διακίνησης ναρκωτικών και για την περαιτέρω βελτίωση της συνεργασίας μεταξύ των διάφορων φορέων και της διεθνούς συνεργασίας·επίτευξη συγκεκριμένων αποτελεσμάτων σε αυτόν τον τομέα.

- Δημιουργία υπηρεσίας δίωξης των ναρκωτικών σε επίπεδο κράτους.

Καταπολέμηση του οργανωμένου εγκλήματος και της τρομοκρατίας

- Εξασφάλιση της πλήρους εφαρμογής όλων των μέτρων που περιλαμβάνονται στο πρόγραμμα δράσης για την καταπολέμηση του οργανωμένου εγκλήματος.

4. ΠΡΟΓΡΑΜΜΑΤΙΣΜΟΣ

Η κοινοτική συνδρομή δυνάμει της Διαδικασίας Σταθεροποίησης και Σύνδεσης στις χώρες των Δυτικών Βαλκανίων παρέχεται με τα κατάλληλα χρηματοδοτικά μέσα, και ιδίως με τον κανονισμό (ΕΚ) αριθ. 2666/2000 του Συμβουλίου[2]. Κατά συνέπεια, η παρούσα απόφαση δεν θα έχει δημοσιονομικές επιπτώσεις. Η Βοσνία-Ερζεγοβίνη έχει πρόσβαση στη χρηματοδότηση από προγράμματα που καλύπτουν πολλές χώρες και από οριζόντια προγράμματα.

5. ΠΡΟΫΠΟΘΕΣΕΙΣ

Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης καθώς και από την πρόοδο ως προς την πραγματοποίηση των ειδικών προτεραιοτήτων της παρούσας ευρωπαϊκής εταιρικής σχέσης. Η μη τήρηση αυτών των προϋποθέσεων μπορεί να οδηγήσει το Συμβούλιο να λάβει κατάλληλα μέτρα με βάση το άρθρο 5 του κανονισμού (ΕΚ) αριθ. 2666/2000[3]. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997 και της 21-22 Ιουνίου 1999, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις.

6. ΠΑΡΑΚΟΛΟΥΘΗΣΗ

Η εφαρμογή της ευρωπαϊκής εταιρικής σχέσης εξετάζεται μέσω του πλαισίου των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης, ιδίως, των ετήσιων εκθέσεων που υποβάλλει η Επιτροπή.

[1] ΕΕ L 86, της 24.3.2004, σ.1.

[2] ΕΕ L 306 της 7.12.2000, σ. 1, όπως τροποποιήθηκε με τον κανονισμό (ΕΚ) αριθ. 2415/2001 (ΕΕ L 327 της 12.12.2001, σ. 3).

[3] Άρθρο 5 του κανονισμού 2666/2000 του Συμβουλίου:

"1. Ο σεβασμός των δημοκρατικών αρχών και του κράτους δικαίου, καθώς και ο σεβασμός των δικαιωμάτων του ανθρώπου και των μειονοτήτων και των θεμελιωδών ελευθεριών, αποτελούν πρωταρχικό στοιχείο για την εφαρμογή του παρόντος κανονισμού καθώς και αναγκαία προϋπόθεση για τη χορήγηση της κοινοτικής βοήθειας. Σε περίπτωση παραβίασης αυτών των αρχών, το Συμβούλιο, αποφασίζοντας με ειδική πλειοψηφία, μετά από πρόταση της Επιτροπής, μπορεί να λάβει τα κατάλληλα μέτρα.

2. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις."